b"\n_START_ARTICLE_\nRuth Manorama\n_START_SECTION_\nEducaci\xc3\xb3 i formaci\xc3\xb3\n_START_PARAGRAPH_\nRuth Manorama va n\xc3\xa9ixer el 30 de maig de 1952. Filla de Dorothy i Paul Dhanraj, era la germana gran de cinc noies i tres nois. Per tal d'escapar de l'opressi\xc3\xb3 que patien els de la seva casta, els seus pares es van convertir al cristianisme. Ruth va cr\xc3\xa9ixer veient-los implicats constantment en l'activisme social. La seva mare havia lluitat pel dret a ser educada, en contra dels designis de la seva fam\xc3\xadlia conservadora, i finalment es va convertir en professora i va liderar una campanya pels drets de les dones a l\xe2\x80\x99educaci\xc3\xb3. Molt influ\xc3\xafda per Pandita Ramabai, Dorothy va posar el nom de Manorama a la seva filla, poc despr\xc3\xa9s que Ramabai pos\xc3\xa9s el nom de Mano a la seva segona filla. El seu pare va aconseguir mobilitzar persones pobres en els pobles ve\xc3\xafns per lluitar pel seu dret a la terra, de la qual vivien des de feia generacions. Els pares de Ruth Manorama encoratjaren vivament les seves filles, tant a ella com a les seves germanes, perqu\xc3\xa8 estudiessin i aconseguissin, per mitj\xc3\xa0 de l'educaci\xc3\xb3, ser autosuficients._NEWLINE_Despr\xc3\xa9s d'obtenir la llicenciatura en Ci\xc3\xa8ncies al Women Christian College de Chennai, Manorama va completar un m\xc3\xa0ster en Treball social per la Universitat de Madr\xc3\xa0s el 1975. El 2001 va obtenir el t\xc3\xadtol de doctorat honor\xc3\xadfic \xe2\x80\x9cper la contribuci\xc3\xb3 distingida que va fer a l\xe2\x80\x99esgl\xc3\xa9sia i a la societat\xe2\x80\x9d per l'Acad\xc3\xa8mia de Teologia Ecum\xc3\xa8nica \xc3\x8dndia i Administraci\xc3\xb3 de l'Esgl\xc3\xa9sia._NEWLINE_Va casar-se amb N. P. Samy, un sindicalista que va ser Secretari General del Centre Nacional del Treball. Tenen dues filles.\n_START_SECTION_\nNomenaments i premis\n_START_PARAGRAPH_\nEl 2006, Ruth Manorama va ser guardonada amb el premi Right Livelihood Award \xc2\xabpel seu comprom\xc3\xads durant d\xc3\xa8cades per aconseguir la igualtat entre les dones dalit, construir organitzacions de dones efectives i compromeses i treballar pels seus drets a nivell nacional i internacional\xc2\xbb. Aquest premi s'equipara al Premi Nobel com a premi mundial al coratge personal i la transformaci\xc3\xb3 social._NEWLINE_Ruth Manorama era tamb\xc3\xa9 el 2005 una de les mil dones de 150 pa\xc3\xafsos que figuraven en la candidatura col\xc2\xb7lectiva per al Premi Nobel de la Pau 1.000 dones per a la pau."